b'\n_START_ARTICLE_\nArabska liga\n_START_PARAGRAPH_\nArabska liga (arabsko \xd8\xac\xd8\xa7\xd9\x85\xd8\xb9\xd8\xa9 \xd8\xa7\xd9\x84\xd8\xaf\xd9\x88\xd9\x84 \xd8\xa7\xd9\x84\xd8\xb9\xd8\xb1\xd8\xa8\xd9\x8a\xd8\xa9) je politi\xc4\x8dna zveza arabskih dr\xc5\xbeav, s katero te medsebojno usklajujejo gospodarsko-trgovinske, komunikacijske, kulturne zadeve, dr\xc5\xbeavljanstva, potne liste in vizume, socialne in zdravstvene zadeve. Stalni sede\xc5\xbe Lige je v egiptovskem Kairu._NEWLINE_Arabsko ligo je 22. marca 1945 v Aleksandriji ustanovilo sedem dr\xc5\xbeav (Egipt, Irak, Transjordanija, Libanon, Saudova Arabija, Sirija in Jemen) kot nasproten odgovor na britanski projekt federacije arabskih dr\xc5\xbeav pod njeno kontrolo, s katerim si je Zdru\xc5\xbeeno kraljestvo \xc5\xbee od leta 1942 \xc5\xbeelelo zagotoviti zavezni\xc5\xa1tvo arabskih dr\xc5\xbeav proti Nem\xc4\x8diji v II. svetovni vojni. Deklarirani cilj Lige je bil\xc2\xa0\xc2\xbbslu\xc5\xbeiti javnemu dobru vseh arabskih dr\xc5\xbeav, zagotavljati bolj\xc5\xa1e pogoje za vse arabske dr\xc5\xbeave, zagotoviti prihodnost vseh arabskih dr\xc5\xbeav in izpolniti upanja in pri\xc4\x8dakovanja vseh arabskih dr\xc5\xbeav\xc2\xab. Do danes Liga vklju\xc4\x8duje 22 \xc4\x8dlanic; 21 afri\xc5\xa1kih in azijskih arabskih dr\xc5\xbeav, ter PLO, ki predstavlja zasedeno Palestino, katere mednarodno priznanje neodvisnosti si je Liga zastavila za enega od ciljev. Ustanovna listina tudi prepoveduje uporabo sile ene \xc4\x8dlanice proti drugi, \xc4\x8dlanice pa si prizadevajo za mirno re\xc5\xa1evanje sporov znotraj Lige._NEWLINE_Leta 1979 so Egipt suspendirali iz Lige, ker je po voja\xc5\xa1kem porazu podpisal mirovni sporazum z Izraelom, egiptovski predsednik Sadat pa je obiskal Jeruzalem. Sede\xc5\xbe lige so preselili v Tunis. Leta 1989 so Egipt znova sprejeli in sede\xc5\xbe lige preselili nazaj v Kairo._NEWLINE_Leta 2002 je libijski voditelj Gadafi oznanil, da namerava Libija zapustiti Ligo zaradi \xc2\xbbarabske nezmo\xc5\xbenosti\xc2\xab\xc2\xa0razre\xc5\xa1iti krize med ZDA in Irakom ter Izraelsko-palestinski konflikt. Libija Lige uradno kljub temu \xc5\xa1e ni zapustila.'